Dis nie die prys van die ring wat saak maak nie…Ariel Desiree McRae spog met haar trouringe op Facebook ŉ Bruid se foto’s op Facebook van haar “goedkoop” trouringe word wyd op sosiale media gedeel, veral oor die boodskap wat sy daardeur wou oordra. Ariel Desiree McRae van Tennessee in die VSA het ŉ foto op sosiale media gepubliseer van die twee ringe, ter waarde van $130 (ongeveer R1 800) wat sy by haar man, Quinn, gekry het. “My man het nie baie nie, nie een van ons het baie nie. Ons raap en skraap maar om die rekeninge te betaal en kos in ons maag te kry,” het sy geskryf. Die paartjie het geld gespaar om twee bypassende sterling-ringe te koop. “Dit is wat op my ringvinger is, en daarom is ek so dol daaroor,” voeg sy by. Ariel het verduidelik ŉ verkoopspersoon by die winkel het egter opgemerk: “Kan julle glo sommige mans koop dié ringe as verloofringe? Hoe pateties.” Quinn was dadelik teleurgesteld oor die vrou se opmerking, maar Ariel het vinnig reageer: “Ek sou met hierdie man getrou het al was dit ŉ 25 c-lekkergoedmasjienringetjie.” Ariel se plasing op Facebook het soos ŉ veldbrand versprei en toe persone in die kommentaar die vrou se opmerking bevraagteken, het sy bygevoeg: “Ek wil net iets sê vir almal wat dink dis vals wat die vrou gesê het. Sy het ook gesê haar kêrel het reeds $30 000 gespaar vir haar ringe, en hy het nou maar eers begin.” Ariel en Quinn is in die hof getroud. “Hier is ek. In die hof getroud met my $130-ringe en die liefde van my lewe langs my. Ek is gelukkiger as wat ek my ooit kon verbeel.”